Autor: Vilma Rauniste
Kolmapäev, 28. veebruar 2018.Loe kommentaare
| Kommenteeri
SPIK juhataja Veronika Allas ja Parkinsoni eriarst Toomas Toomsoo teabepäeval, kus asutati ala selts. FOTO: Vilma RaunisteSaaremaa Puuetega Inimeste Kojas kolm nädalat tagasi toimunud teabepäev oli juba kolmas, mis tõi Parkinsoni tõbe põdevad inimesed ja nende lähedased kokku Tallinnast kohale sõitnud erialaarsti Toomas Toomsooga.
Teatavasti on 1994. aastal asutatud koda suutnud aidata paljusid inimesi erinevate ühenduste loomisega, keda vaevavad ühed või teised terviseprobleemid, sest koos on kergem oma haigusega toime tulla.
Toimivad Eesti Allergialiidu Saaremaa Ühendus, Saaremaa Diabeedi Selts, Saaremaa Psoriaasiühing, Saaremaa Reumaühing, Saaremaa Pimedate Ühing, Saare Maakonna Arengupuuetega Inimeste Tugiühing, Saare Maakonna Invaühing, Saarte Kurtide Ühing, Saaremaa Kutsehaigete Ühing, Saaremaa Vaegkuulajate Ühing, Saaremaa Vähiühing, Saaremaa Puuetega Inimeste Kultuuriühing Mõte.
Veebruari kokkusaamisel püüti taas luua oma organisatsioon Parkinsoni-haigetele. See on lisaks arstilt saadud teadmistele oluline ka omavaheliseks suhtlemiseks ja kogemuste vahetamiseks, eesmärgiks haigusega parem hakkamasaamine.
Kui eelmistel kordadel oli päevakorras haiguse olemuse tutvustamine ja toitumissoovitused, siis viimasel oli põhirõhk kohaliku ühenduse loomisel. Dr Toomsoo tutvustas Eesti Parkinsoni Liidu tegevusi, millest saame siis osa võtta, kui kohalik selts on olemas. „Seltsi eesmärk on ühendada Parkinsoni tõbe põdevad inimesed ja nende lähedased. Põhikiri on olemas, tuleb ainult valida juhtorgan. Organiseerime loengusarju ja kohtume erinevate arstidega, mitte ainult neuroloogiga. Olen saavutanud ka eelkokkuleppe, et kord kvartalis käib siin koos minuga vastuvõtul ka õde,” rääkis dr Toomas Toomsoo.
Doktor ütles, et Eestis on ca 3000 Parkinsoni-haiget. „Kui olin noor arst, arvasin, et see haigus on väga vanade inimeste haigus, kuid nüüd on seda ka minuvanustel, alla viiekümnestel. Ka insult ja mitmed teised haigused on aina noorematel inimestel. Seltsi loomine annab võimaluse korraldada seltsi liikmetele teabepäevi, suvekoole ja muud vajalikku päevade rikastamiseks. „Taotlen, et Parkinsoni-haigetel oleks paarikaupa võimalik saada ka Pärnu haiglasse taastusravile, seal on selleks väga head võimalused.”
Saaremaa PIK-i esimees Veronika Allas rääkis puuetega inimestele loodud erinevatest võimalustest kojas ja kutsus osalema ka teiste ühingute korraldatud teabepäevadel ning üritustel. Allas viis läbi ka maakonna Parkinsoni seltsi valimisprotseduuri. Koosolekul osales 13 liiget 20-st. Valiti kolmeliikmeline juhatus ja revident kaheaastase tähtajaga.
20. veebruaril kinnitas notar seltsi loomise. Juhatus kutsub kord aastas kokku üldkoosoleku, kus liikmed saavad ka oma soove koolituste ja muu kohta esitada. Esimene aasta on liikmemaksuvaba, edasiseks otsustab liikmemaksu suuruse samuti üldkoosolek.
Järgmine koolitus on juba 10. märtsil.
Kes põevad Parkinsoni tõbe ega ole seni Saaremaa Puuetega Inimeste Kojaga kontakti võtnud, olete kõik, ka nende lähedased, oodatud 10. märtsil kell 12 Pikk tn 39.